નવી દિલ્હી- ભારતના રાજકીય ઈતિહાસમાં આજનો દિવસ અલગ સ્થાન ધરાવશે કારણ કે દેશને આજે મોટાગજાના વ્યક્તિત્વની ખોટ પડી છે. 16 ઓગસ્ટના સાંજે 5.05 કલાકે અટલબિહારી વાજપેયીએ અંતિમ શ્વાસ લીધાં. તેમની સાથે એક અજાતશત્રુ રાજકારણીની ભાજપને જ નહીં, દુનિયાને ન પૂરી શકાય તેવી ખોટનો અહેસાસ થયો છે. અટલબિહારી વાજપેયીના જીવન કવન પર એક સ્મરણાંજલિ અર્પણ કરીએ છીએ. દેશના પૂર્વ વડાપ્રધાન અને ભારત રત્નથી સન્માનિત અટલ બિહારી વાજપેયીનો જન્મ 25 ડિસેમ્બર 1924ના રોજ ગ્વાલિયના બ્રાહ્મણ પરિવારમાં થયો હતો. તેઓ પ્રજાસત્તાક ભારતના 10મા વડાપ્રધાન તરીકે અલગ અલગ ત્રણ સમયગાણા માટે પીએમ પદે રહી ચૂક્યા હતા. જેમાં વર્ષ 1996માં 13 દિવસ, વર્ષ 1998-99માં 13 મહિના અને વર્ષ 1999થી 2004 દરમિયાન પૂરા કાર્યકાળ માટે તેઓ સેવા આપી ચૂક્યા છે.અટલ બિહારી વાજપેયી કુલ નવ વખત લોકસભાના સદસ્ય રહી ચૂક્યા છે. અલગ અલગ સામાન્ય ચૂંટણીમાં ચાર રાજ્યોમાંથી (ઉત્તર પ્રદેશ, મધ્યપ્રદેશ, ગુજરાત અને દિલ્હી) ચૂંટાનારા તેઓ એક્માત્ર સાંસદ હતાં. વર્ષ 1969થી 1972 દરમિયાન અટલ બિહારી વાજપેયી ભારતીય જનસંઘના (હવે ભારતીય જનતા પાર્ટી) પ્રમુખ રહ્યાં હતાં.